ພິທີມອບ-ຮັບໂຮງຮຽນມິດຕະພາບ ສາລະວັນ-ດານັງ ຢ່າງເປັນທາງການ ໄດ້ມີຂຶ້ນໃນວັນທີ 27 ຕຸລາ ຜ່ານມາ ທີ່ເມືອງຄົງເຊໂດນ ແຂວງສາລະວັນ, ໂດຍຕາງໜ້າກ່າວມອບຂອງທ່ານ ໂຮ່ກີມິງ ກຳມະການປະຈຳພັກ ຮອງປະທານຄະນະກໍາມະການປົກຄອງປະຊາຊົນນະຄອນດານັງ ສສ ຫວຽດນາມ ແລະ ຕາງໜ້າກ່າວຮັບຂອງທ່ານ ບົວທອງ ຄຸນຍອດປັນຍາ ຮອງເລຂາພັກແຂວງ ຮອງເຈົ້າແຂວງສາລະວັນ, ເປັນກຽດເຂົ້າຮ່ວມຂອງທ່ານ ສີສຸວັນ ວົງຈອມສີ ກຳມະການສູນກາງພັກ ເລຂາພັກແຂວງ ເຈົ້າແຂວງສາລະວັນ, ທ່ານ ຫງຽນຊວັນແອງ ກຳມະການສູນກາງພັກຄອມມຸຍນິດຫວຽດນາມ ເລຂາຄະນະບໍລິຫານງານພັກ ປະທານສະພາປະຊາຊົນນະຄອນດານັງ ສສ ຫວຽດນາມ, ມີຮອງເລຂາຄະນະບໍລິຫານງານພັກແຂວງ, ກໍາມະການຄະນະບໍລິຫານງານພັກແຂວງສາລະວັນ, ຄະນະປະຈຳພັກນະຄອນດານັງ, ຮອງປະທານຄະນະກຳມະການປົກຄອງປະຊາຊົນນະຄອນດານັງ, ກົງສູນໃຫຍ່ແຫ່ງ ສສ ຫວຽດນາມ, ສປປ ລາວ, ບັນດາການນຳ ແລະ ນັກທຸລະກິດທີ່ມາຈາກນະຄອນດານັງ ແລະ ແຂວງສາລະວັນ ຕະຫຼອດຮອດບັນດາອຳນາດການປົກຄອງ, ຄູ-ອາຈານ ແລະ ນັກຮຽນ ເຂົ້າຮ່ວມຢ່າງພ້ອມພຽງ.
ໂອກາດດັ່ງກ່າວ, ທ່ານ ບົວທອງ ຄຸນຍອດປັນຍາ ໄດ້ກ່າວສະແດງຄວາມຍໍຍ້ອງຊົມເຊີຍ ແລະ ຂອບໃຈຢ່າງຈິງໃຈຕໍ່ຄະນະພັກ - ອົງການປົກຄອງ ແລະ ປະຊາຊົນດານັງ ທີ່ໄດ້ໃຫ້ການຊ່ວຍເຫຼືອຫຼາຍດ້ານ ເປັນຕົ້ນແມ່ນຊ່ວຍທຶນກໍ່ສ້າງພື້ນຖານໂຄງລ່າງຂອງການສຶກສາ, ອຸປະກອນຮັບໃຊ້, ຊ່ວຍກໍ່ສ້າງ-ຍົກລະດັບຄວາມຮູ້ - ຄວາມສາມາດທາງດ້ານວິຊາສະເພາະ ແລະ ເຕັກນິກວິຊາການຂອງພະນັກງານ-ລັດຖະກອນຂອງລາວ ກໍ່ຄື ແຂວງສາລະວັນມາໂດຍຕະຫຼອດ.ໂອກາດດຽວກັນນີ້, ທ່ານກໍ່ໄດ້ມອບອາຄານຮຽນຫຼັງດັ່ງກ່າວຕໍ່ໃຫ້ພະແນກສຶກສາທິການ ແລະ ກິລາແຂວງ, ເຈົ້າເມືອງຄົງເຊໂດນ, ຫ້ອງການສຶກສາທິການ ແລະ ກິລາເມືອງ, ຜູ້ອຳນວຍການ, ຄູ-ອາຈານ, ອຳນາດການປົກຄອງເປັນຜູ້ຄຸ້ມຄອງ-ນຳໃຊ້ໃຫ້ເກີດປະໂຫຍດສູງສຸດ ພ້ອມທັງໃຫ້ແຕ່ລະພາກສ່ວນພ້ອມກັນເອົາໃຈໃສ່ປົກປັກຮັກສາ, ຖະນຸບໍາລຸງໃຫ້ອາຄານຮຽນຫຼັງນີ້ສາມາດນຳໃຊ້ໄດ້ຍາວນານ ເພື່ອລູກຫຼານໄດ້ເຂົ້າສຶກສາຮ່ຳຮຽນ ກາຍເປັນຜູ້ສືບທອດໃນອະນາຄົດ.
ສຳລັບອາຄານຮຽນຫຼັງດັ່ງກ່າວ, ແມ່ນສ້າງຂຶ້ນເພື່ອຍົກລະດັບໂຮງຮຽນ ມສ ຄົງເຊໂດນ ໃຫ້ກາຍເປັນໂຮງຮຽນແບບຢ່າງຂອງສາຍພົວພັນຮ່ວມມື ແລະ ມິດຕະພາບຂອງ 2 ພາກສ່ວນ, ເປັນອາຄານຫ້ອງຮຽນພາສາຕ່າງປະເທດ, ຄອມພິວເຕີ, ຟິຊິກ ແລະ ເຄມີ-ຊີວະ, ອາຄານຮຽນລະດັບ 4 ( ມາດຕະຖານຫວຽດນາມ) 2 ຊັ້ນ, ພື້ນທີ່ກໍ່ສ້າງ 632 ຕາແມັດ, ລວງສູງຂອງຕຶກ 9,3 ແມັດ (ລວມທັງຫຼັງຄາ), ໂຄງສ້າງດ່ຽວ, ຄານເບຕົງເສີມເຫຼັກ, ຝາຂ້າງກໍ່ດ້ວຍດິນຈີ່, ມຸງສັງກະສີກັນຄວາມຮ້ອນ, ພື້ນຫ້ອງຮຽນປູກາໂຣຫີນອ່ອນ, ຝາຫ້ອງທົດລອງເຄມີ-ຊີວະ ແລະ ຫ້ອງກຽມທົດລອງຕິດກາໂຣ, ພື້ນຫ້ອງນ້ຳປູກາໂຣກັນໜື່ນ, ບານປະຕູປ່ອງຢຽມໄມ້ປິດແຈບ, ທາສີເຄືອບ, ຕໍ່ໄຟຟ້າ, ນ້ຳປະປາ, ລະບາຍນ້ຳຈາກຫຼັງຄາຄົບຊຸດ, ມີອຸປະກອນການຮຽນ-ການສອນ, ຫ້ອງຮຽນພາສາຕ່າງປະເທດ, ຄອມພິວເຕີ, ພິຊິກ ແລະ ເຄມີ, ຊີວະຄົບຊຸດ ລວມມູນຄ່າໃນການກໍ່ສ້າງທັງໜົດ7.154.496.000 ດົ່ງ ໂດຍແມ່ນບໍລິສັດກໍ່ສ້າງ ແລະ ບໍລິການ-ການຄ້າ ດ່າກວ້າງ ຈຳກັດ ເປັນຜູ້ຮັບເໜົາກໍ່ສ້າງ.
ຕອນທ້າຍໃນພິທີ, ຄະນະນຳຈາກ 2 ພາກສ່ວນ ກໍ່ໄດ້ຮ່ວມກັນຕັດແຖບຜ້າ, ເປີດປ້າຍ, ລັ່ນຄ້ອງ 9 ບາດ ແລະ ປ່ອຍປຸມເປົ້າ ເພື່ອເປັນສັນຍາລັກການເປີດນຳໃຊ້ໂຮງຮຽນມິດຕະພາບ ສາລະວັນ-ດານັງ ແລະ ສາຍພົວພັນຂອງ 2 ປະເທດຢ່າງເປັນທາງການ.